पुलिस पर गोली चलाने वाला तस्कर 20 साल बाद प्रतापगढ़ से गिरफ्तार
20 साल पहले ढोढर चौकी प्रभारी सब इंस्पेक्टर आर.सी. भाखर पर पिस्टल से फायर करने वाले अफीम और ब्राउनशुगर तस्कर नजीम पठान को पुलिस ने राजस्थान अखेपुर (प्रतापगढ़) से बुधवार को गिरफ्तार किया। उसके खिलाफ अहमदाबाद, लखनऊ और बनारस में भी एनडीपीएस एक्ट के प्रकरण भी दर्ज हैं। अखेपुर में उसने नाम बदलकर सरवर खान पिता मीर फजल शाह रख लिया और फर्जी आधारकार्ड भी बनवा लिया था।
एएसपी गोपाल खांडेल ने बताया आरोपी नजीम पिता उस्मान खां पठान (52) निवासी परवलिया को राजस्थान के प्रतापगढ़ जिले के अखेपुर से गिरफ्तार किया है। पुलिस दबिश देने पहुंची तो वह मोटरसाइकिल से रतलाम तरफ भागा। 40 किलोमीटर पीछा कर उसे ढोढर के पास वीरसिंह के ढाबे के पास पकड़ा। उसके पास से एक पिस्टल और पांच कारतूस मिले। पूछताछ में नजीम ने बताया पिस्टल भतीजे रोशन पिता बुगदाद शाह की है।
परिवार का आपराधिक रिकॉर्ड है
जानकारी के अनुसार आरोपी नजीम और उसके परिवार के सदस्यों का आपराधिक रिकॉर्ड है। नारकोटिक्स ब्यूरो ने 1995 में नजीम को लखनऊ से 53 किलो स्मैक के साथ, वाराणसी से 1997 में 4 किलो मारफीन के साथ और 2003 में अहमदाबाद से 2 किलो ब्राउनशुगर के साथ गिरफ्तार किया था। 1980 में नजीम ने परवलिया बाछड़ा डेरे में राजूबाई पर गोली चलाई थी। 1996 में बाराबंकी (उत्तरप्रदेश) के आपराधिक प्रकरण में गिरफ्तार करने पहुंचे तत्कालीन ढोढर चौकी प्रभारी आर.सी. भाखर व एएसआई (वर्तमान पिपलौदा थाना प्रभारी) उमराव शेगोकर पर नजीम ने गोली चलाई थी। नजीम के बेटे मोहसिन को सैलाना पुलिस ने पिस्टल बेचने के आरोप में गिरफ्तार किया था। वह सैलाना जेल में बंद है। जावरा के स्कूल में शिक्षक पर गोली चलाने वाला आरोपी छात्र भी नजीम का भतीजा है। नजीम के बड़े भाई मीर आजम व भतीजे फिरोज खान को पुलिस एनडीपीएस एक्ट में गिरफ्तार कर चुकी है।
नजीम पठान
bho_Deva hin_Deva hin_Deva hin_Deva hin_Deva awa_Deva